ባለስልጣኑ በበጀት ዓመቱ ሶስት ወራት ከ668 ሚሊየን ብር በላይ ገቢ ሰበሰበ
– የደቡብ ገቢዎች ባለስልጣን በበጀት ዓመቱ የመጀመሪያ ሶስት ወራት ከ668 ሚሊየን ብር በላይ ገቢ መሰበሰቡን አስታወቀ።በባለስልጣኑ የገቢ ልማት ፤ ዕቅድ ዝግጅት ክትትል ደጋፊ የስራ ሂደት ባለቤት አቶ ታምሩ ተፈሪ ለዋልታ እንደገለጹት በበጀት ዓመቱ ሶስት ወራት 668 ሚሊየን 644ሺ 726 ብር ተሰበስቧል።ገንዘቡ የተሰበሰበው ቀጥታና ቀጥታ ካልሆኑ ታክሶች እንዲሁም ታክስ ካልሆኑ የገቢ ርዕሶች እንደሆነም አቶ ታምሩ ተናግረዋል።በበጀት ዓመቱ የመጀመሪያ ሶስት ወራት ለመሰበሰብ ታቅዶ የነበረው 902 ሚሊየን ብር እንደሆነ የተናገሩት የስራ ሂደት ባለቤቱ የንግድ ዘርፍ ግብር ከፋዮች እስከ ጥቅምት 30/2006 ድረስ ግብራቸውን አጠናቆ አለመክፈል ለክንውኑ ዝቅ ማለት ምክንያት እንደሆነ ተናግረዋል።በአሁኑ ወቅት ግን ሰፊ የአመራርና የህዝብ ንቅናቄ በመፍጠር ወደ ተግባር በመገባቱ በቀጣይ ጊዜያት የታቀደውን ያህል ገቢ ይሰበሰባል ተብሎ ይጠበቃል ብለዋል።የደቡብ ገቢዎች ባለስልጣን በዘንድሮው በጀት ዓመት በአጠቃላይ 4 ነጥብ 1 ቢሊየን ብር ገቢ ለመሰብሰብ አቅዷል።ባለስልጣኑ አምና የሰበሰበው አጠቃላይ የገቢ መጠን 3 ቢሊየን 500ሺ ብር እንደነበር የዋልታ ኢንፎርሜሽን ማዕከል ዘገባ ያመለክታል።